Návrh na uvoľnenie prostriedkov 

Vláda SR na svojom zasadnutí dňa 9. februára 2011 prerokovala návrh nevyhnutných štrukturálnych opatrení na zabezpečenie fungovania integrovaného záchranného systému v oblasti informačno – komunikačných technológií. V bode B.3. schváleného uznesenia vlády uložila podpredsedovi vlády a ministrovi financií predložiť na rokovanie vlády Návrh na uvoľnenie finančných prostriedkov z kapitoly Všeobecná pokladničná správa na úhradu časti nákladov súvisiacich s realizáciou opatrení na zabezpečenie fungovania integrovaného záchranného systému v objeme 15 637 tis. eur. 

Ministerstvo financií týmto materiálom plní uvedenú úlohu. O prostriedky uvoľnené z kapitoly Všeobecná pokladničná správa sa zvýši výdavkový limit kapitoly Ministerstva vnútra SR.

Špecifikáciu prostriedkov podľa ekonomickej klasifikácie predloží Ministerstvo vnútra SR Ministerstvu financií SR v pracovnom styku.